1. ปัจจัยความเสี่ยง

ความเสี่ยงจากการสิ้นสุดสัมปทานประกอบกิจการไฟฟ้ากับกระทรวงพลังงาน

บริษัทได้รับสัมปทานประกอบกิจการไฟฟ้าจากกระทรวงพลังงานเป็นระยะเวลา 15 ปี
โดยมีเงื่อนไขกำหนดว่าเมื่อสัมปทานสิ้นอายุ
ผู้ให้สัมปทานมีสิทธิที่จะซื้อกิจการไฟฟ้าทั้งหมดจากผู้รับสัมปทาน
หากผู้ให้สัมปทานไม่ประสงค์จะซื้อและผู้รับสัมปทานมีความประสงค์จะดำเนินการต่อไป
ผู้ให้สัมปทานจะพิจารณาต่ออายุสัมปทานออกไปตามสมควร
ในขณะที่บริษัทมีสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย เป็นระยะเวลา 25 ปี
และมีสัญญาซื้อขายไฟฟ้ากับ บริษัท สหพัฒนา อินเตอร์โฮลดิ้ง จำกัด (มหาชน) เป็นระยะเวลา 15
ปี ดังนั้นกรณีที่บริษัทไม่ได้รับการต่ออายุสัมปทานประกอบกิจการไฟฟ้าหลังจากครบอายุ 15 ปี
จะส่งผลให้บริษัทไม่สามารถดำเนินการโรงไฟฟ้าและจำหน่ายไฟฟ้าต่อไปได้
บริษัทจึงมีความเสี่ยงในการประกอบธุรกิจ

อนึ่ง สาเหตุที่กระทรวงพลังงานไม่สามารถให้สัมปทานแก่บริษัทมากกว่า 15 ปีได้
เนื่องจากติดข้อจำกัดทางกฎหมายซึ่งกำหนดอายุสัมปทานสูงสุด คือ 15 ปี

ความเสี่ยงจากการบอกเลิกสัญญาซื้อขายไฟฟ้าและไอน้ำ

บริษัทมีลูกค้าเพียง 2 ราย ได้แก่การไฟฟ้าฝ่ายผลิตแห่งประเทศไทย
และบมจ.สหพัฒนาอินเตอร์โฮลดิ้ง
บริษัทจึงมีความเสี่ยงหากลูกค้ารายใดรายหนึ่งบอกเลิกสัญญาซื้อขายกับบริษัท อย่างไรก็ตาม
จากผลการดำเนินงานของบริษัทที่ผ่านมานับตั้งแต่วันเริ่มต้นซื้อขายไฟฟ้า
บริษัทสามารถปฏิบัติตามเงื่อนไขสำคัญต่างๆ ที่ระบุในสัญญาซื้อขายไฟฟ้าทุกประการ
ดังนั้นจึงถือได้ว่าบริษัทมีความเสี่ยงในการบอกเลิกสัญญาซื้อขายไฟฟ้าจาก กฟผ. อยู่ในเกณฑ์ต่ำ

สำหรับไฟฟ้าและไอน้ำที่ขายให้กับบมจ.สหพัฒนาอินเตอร์โฮลดิ้ง
จะถูกส่งไปจำหน่ายต่อให้กับโรงงานอุตสาหกรรมต่างๆ
ภายในเขตสวนอุตสาหกรรมเครือสหพัฒน์-ศรีราชา
ซึ่งล้วนแล้วแต่เป็นบริษัทในกลุ่มสหพัฒน์เช่นเดียวกับบริษัท และจากผลประกอบการที่ผ่านมา
บริษัทสามารถปฏิบัติตามเงื่อนไขในการส่งมอบไฟฟ้าและไอน้ำได้อย่างครบถ้วน
จึงทำให้เชื่อได้ว่าเหตุแห่งการที่บมจ.สหพัฒนาอินเตอร์โฮลดิ้ง
จะบอกเลิกสัญญาซื้อขายไฟฟ้าและไอน้ำกับบริษัทเป็นไปได้น้อยมาก

ความเสี่ยงในการถูกปรับลดปริมาณพลังไฟฟ้าตามสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย

บริษัทจะมีความเสี่ยงในการถูกปรับลดปริมาณพลังไฟฟ้าตามสัญญาซื้อขายไฟฟ้า
ในกรณีที่บริษัทไม่สามารถจ่ายพลังไฟฟ้าได้ตามปริมาณที่กำหนดในสัญญาและไม่สามารถแก้ไขได้ภายในระยะเวลา
18 เดือน

บริษัทได้ให้ความสำคัญกับความแน่นอนในการส่งมอบไฟฟ้า
จึงมีการกำหนดเงื่อนไขในสัญญาการปฏิบัติการและบำรุงรักษาให้ บริษัท ออปอเรชั่นนอล เอ็นเนอร์ยี่
กรุ๊ป จำกัด รับประกันปริมาณ (Capacity)
และเสถียรภาพในการจ่ายไฟฟ้าให้กับการไฟฟ้าฝ่ายผลิตแห่งประเทศไทย
ในช่วงความต้องการใช้ไฟฟ้าสูงสุด (EGAT Peak Period Capacity) นอกจากนี้
การดำเนินการเพิ่มกำลังผลิตจะทำให้มีกำลังไฟฟ้าที่เพียงพอสำหรับการจัดส่งตามสัญญารวมทั้งสำหรับรองรับกับความต้องการที่เพิ่มขึ้นอย่างต่อเนื่องภายในสวนอุตสาหกรรม

ความเสี่ยงในการพึ่งพิงผู้ดำเนินการด้านการปฏิบัติการเดินเครื่องและบำรุงรักษาโรงไฟฟ้า

บริษัทมีความเสี่ยงในการดำเนินธุรกิจที่ต้องพึ่งพิง บริษัท ออปอเรชั่นนอล เอ็นเนอร์ยี่ กรุ๊ป จำกัด
ในการปฏิบัติการเดินเครื่องและบำรุงรักษาโรงไฟฟ้า อย่างไรก็ตาม จากการที่มีผู้ถือหุ้นร่วมกัน คือ
บริษัท เอสแอนด์เจ อินเตอร์เนชั่นแนล เอ็นเตอร์ไพรส์ จำกัด (มหาชน) ซึ่งถือหุ้นโดยตรงในบริษัท
ออปอเรชั่นนอล เอ็นเนอร์ยี่ กรุ๊ป จำกัด ร้อยละ 25.95 ของทุนจดทะเบียนที่เรียกชำระแล้ว
และถือหุ้นโดยตรงในบริษัทร้อยละ 13.96 ของทุนจดทะเบียนที่เรียกชำระแล้ว
ทำให้เชื่อได้ว่ามีความเป็นไปได้ค่อนข้างน้อยที่จะมีการยกเลิกหรือไม่ต่อสัญญากับบริษัท
ในกรณีมีการยกเลิกสัญญาจะต้องมีการแจ้งล่วงหน้าไม่น้อยกว่า 12 เดือน
ซึ่งเป็นระยะเวลาที่เพียงพอ สำหรับการคัดเลือกผู้ชำนาญการรายอื่นมาดำเนินงานแทนได้

ความเสี่ยงในการจัดหาวัตถุดิบ

เพื่อลดความเสี่ยงในการจัดหาวัตถุดิบที่สำคัญประกอบด้วย ก๊าซธรรมชาติ และน้ำดิบ
บริษัทจึงได้มีการทำสัญญาซื้อก๊าซธรรมชาติกับการปิโตรเลียมแห่งประเทศไทยเป็นระยะเวลา 21 ปี
นับจากวันที่บริษัทได้เริ่มดำเนินการใช้ประโยชน์เพื่อการค้า
โดยสัญญาซื้อก๊าซธรรมชาติดังกล่าวสามารถต่ออายุสัญญาได้อีก 4 ปี ,
ทำสัญญาซื้อขายน้ำดิบระยะยาว 25 ปี กับ บมจ. จัดการและพัฒนาทรัพยากรน้ำภาคตะวันออก
นอกจากนี้ บริษัทยังมีแหล่งน้ำดิบสำรองอีกแหล่งหนึ่ง
ซึ่งเก็บอยู่ในอ่างเก็บน้ำภายในเขตสวนอุตสาหกรรมเครือสหพัฒน์-ศรีราชา จังหวัดชลบุรี อีกด้วย

ความผันแปรของราคาวัตถุดิบที่ใช้ในการผลิต

เนื่องจากค่าพลังงานไฟฟ้าในสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย
จะคำนวณตามสูตรอัตราค่าพลังงานไฟฟ้าซึ่งแปรผันตามต้นทุนจริงของราคาก๊าซธรรมชาติ
ทำให้บริษัทได้รับการชดเชยผลกระทบจากการเปลี่ยนแปลงราคาก๊าซธรรมชาติในส่วนของการผลิตไฟฟ้าที่ขายให้การไฟฟ้าฝ่ายผลิตแห่งประเทศไทยทั้งหมด

ในส่วนของค่าพลังงานไฟฟ้าที่เรียกเก็บจากบมจ.สหพัฒนาอินเตอร์โฮลดิ้ง
จะอิงกับอัตราค่าไฟฟ้าของการไฟฟ้าส่วนภูมิภาค
ซึ่งมีการปรับเปลี่ยนตามต้นทุนเชื้อเพลิงซึ่งเรียกว่าสูตรปรับอัตราค่าไฟฟ้าอัตโนมัติ (FT) ทุก 4
เดือน ทำให้ค่าพลังงานไฟฟ้าเปลี่ยนแปลงตามราคาก๊าซธรรมชาติเช่นเดียวกัน

ความเสี่ยงจากอัตราแลกเปลี่ยน

นับตั้งแต่วันที่ 30 มิถุนายน 2546 เป็นต้นมา
หนี้สกุลเงินสหรัฐอเมริกาทั้งหมดของบริษัทได้ถูกแปลงเป็นหนี้สกุลเงินบาท
ทำให้บริษัทไม่มีความเสี่ยงจากอัตราแลกเปลี่ยนในส่วนที่เกิดจากภาระเงินกู้และดอกเบี้ยจ่าย
ผลกระทบของอัตราแลกเปลี่ยนต่อรายจ่ายของบริษัทคงเหลือเฉพาะส่วนหนึ่งของค่าปฏิบัติการและบำรุงรักษาที่เป็นสกุลเงินสหรัฐอเมริกาซึ่งคิดเป็นเพียงร้อยละ
1.50
ของค่าใช้จ่ายในการดำเนินงานทั้งหมดและในส่วนของรายได้จากค่าพลังไฟฟ้าที่เรียกเก็บจากการไฟฟ้าฝ่ายผลิตแห่งประเทศไทย
เนื่องจากร้อยละ 80 ของอัตราค่าพลังไฟฟ้าจะแปรตามอัตราแลกเปลี่ยนของสกุลเงินสหรัฐอเมริกา
อย่างไรก็ตามการเปลี่ยนแปลงของอัตราแลกเปลี่ยนทุกๆ 1 บาท
จะส่งผลกระทบต่อการเปลี่ยนแปลงของรายได้ของบริษัทประมาณ 805,000 บาทต่อเดือน
หรือคิดเป็นร้อยละ 0.70 ของรายได้รวม ดังนั้นผลกระทบจากอัตราแลกเปลี่ยนต่อรายได้รวม
จึงอยู่ในเกณฑ์ที่ต่ำ

ความเสี่ยงจากอัตราดอกเบี้ย

เมื่อวันที่ 30 มิถุนายน 2546 บริษัทได้ชำระคืนเงินกู้ยืมล่วงหน้าทั้งจำนวน
ให้กลุ่มเจ้าหนี้สถาบันการเงินเดิม โดยใช้เงินกู้จากเจ้าหนี้สถาบันการเงินใหม่
ซึ่งมีโครงสร้างเงินกู้เป็นเงินบาททั้งหมดและมีเงื่อนไขอัตราดอกเบี้ยคงที่ในช่วง 3 ปีแรก
หลังจากนั้นจึงกำหนดเป็นอัตราดอกเบี้ยลอยตัว
ทำให้บริษัทไม่มีความเสี่ยงในเรื่องความผันผวนของอัตราดอกเบี้ยเงินกู้ยืมเป็นระยะเวลา 3 ปี

ความเสี่ยงในการผันผวนของกำไรจากการดำเนินงานอันเนื่องมาจากค่าใช้จ่ายในการบำรุงรักษา

โดยปกติในแต่ละปีบริษัทจะมีค่าใช้จ่ายในการบำรุงรักษาทั่วไป (Routine Maintenance Costs)
อยู่ในวงเงินประมาณปีละ 40-50 ล้านบาท และหลังจากการเดินเครื่องครบ 25,000 ชั่วโมง
(ประมาณ 3 ปี) บริษัทจะมีค่าใช้จ่ายในการบำรุงรักษาครั้งใหญ่ (Major Maintenance Costs)
ซึ่งมีค่าใช้จ่ายอยู่ในวงเงินประมาณ 60 ล้านบาทต่อครั้งต่อเครื่อง
นอกจากนี้เมื่อชั่วโมงการเดินเครื่องครบ 50,000 ชั่วโมง (ประมาณ 6 ปี)
บริษัทจะมีค่าใช้จ่ายในการซ่อมใหญ่ (Major Overhaul Costs)
ซึ่งถือว่าเป็นค่าใช้จ่ายในการบำรุงรักษาที่ใช้วงเงินมากที่สุดคือประมาณ 130
ล้านบาทต่อครั้งต่อเครื่อง นอกจากนี้
ในแต่ละปีบริษัทยังอาจมีค่าใช้จ่ายในการซ่อมชิ้นส่วนอุปกรณ์ต่างๆ ที่เสียหาย
ซึ่งไม่ได้มีการวางแผนล่วงหน้าไว้ (Unplanned Maintenance)
โดยค่าใช้จ่ายในส่วนนี้จะไม่สามารถระบุงบประมาณเบื้องต้นได้
จำนวนค่าใช้จ่ายจะขึ้นอยู่กับความเสียหายที่เกิดขึ้นจริงในแต่ละปี

บริษัทตระหนักถึงผลกระทบต่อการผลิตและรายได้บริษัทจากการหยุดการเดินเครื่องในช่วงการบำรุงรักษา
จึงได้มีการออกแบบโรงไฟฟ้าให้มีการใช้เครื่องกำเนิดไฟฟ้ากังหันแก๊ส (Gas Turbine) หลายชุด
และสามารถถอดซ่อมโดยใช้เครื่องสำรองเข้าติดตั้งใช้งานแทน
ผลกระทบต่อการผลิตและรายได้จึงเกิดขึ้นเฉพาะช่วงสับเปลี่ยนเครื่องกำเนิดไฟฟ้ากังหันแก๊สซึ่งใช้เวลาประมาณ
3 วัน
และได้มีการวางแผนกำหนดตารางชั่วโมงการเดินเครื่องให้เหมาะสมเพื่อให้กำหนดเวลาการบำรุงรักษาครั้งใหญ่หรือการซ่อมใหญ่ของเครื่องจักรและอุปกรณ์แต่ละชุดสลับกันไปและอยู่ในคนละปีงบประมาณ

จากการที่การบำรุงรักษาครั้งใหญ่และการซ่อมใหญ่ต้องใช้เงินในแต่ละครั้งสูงมาก
บริษัทจึงได้มีการจัดสรรเงินสดที่ได้จากการดำเนินงานในแต่ละปีเข้าไว้ในบัญชีสำรอง
เพื่อเป็นหลักประกันว่าบริษัทจะมีเงินสดเพียงพอเพื่อใช้ในการบำรุงรักษาครั้งใหญ่และการซ่อมใหญ่ในแต่ละครั้ง
และไม่ส่งผลกระทบต่อกระแสเงินสดของบริษัท

ความเสี่ยงที่เกี่ยวข้องกับการเปลี่ยนแปลงกฎหมาย ข้อบังคับ และนโยบายของภาครัฐบาล

ในสัญญาซื้อขายไฟฟ้าระหว่างบริษัทกับ กฟผ.
ได้ระบุเงื่อนไขในกรณีที่การเปลี่ยนแปลงทางกฎหมายส่งผลให้บริษัทต้องแก้ไขปรับปรุงโรงไฟฟ้าในประการสำคัญ
หรือต้องแก้ไขปรับปรุงในด้านอื่นที่เกี่ยวข้องกับการผลิตไฟฟ้าหรือการบำรุงรักษาโรงไฟฟ้าของบริษัท
ซึ่งมีผลกระทบอย่างรุนแรงต่อค่าใช้จ่ายหรือรายได้ของบริษัท (รวมถึงที่เกี่ยวกับภาษีด้วย)
บริษัทสามารถเสนอรายละเอียดค่าใช้จ่ายเกี่ยวกับการแก้ไขปรับปรุงนั้น ตามแต่ที่ กฟผ.
ร้องขอตามสมควร เพื่อให้ กฟผ. นำเสนอสำนักงานนโยบายและแผนพลังงาน
กระทรวงพลังงานพิจารณา ดังนั้น
บริษัทอาจมีความเสี่ยงต่อภาระค่าใช้จ่ายที่เกิดขึ้นได้ในกรณีที่สำนักงานโยบายและแผนพลังงานพิจารณาว่าจะไม่จ่ายค่าชดเชยให้กับบริษัท

ส่วนสัญญาซื้อขายไฟฟ้าและไอน้ำกับบมจ.สหพัฒนาอินเตอร์โฮลดิ้ง
ได้ระบุเงื่อนไขว่าจะร่วมมือกันในการแก้ปัญหาผลกระทบที่อาจเกิดขึ้นหากมีการเปลี่ยนแปลงกฎหมาย
ข้อบังคับ และนโยบายของภาครัฐบาล
โดยจะร่วมกันปรับปรุงเงื่อนไขบางอย่างในสัญญาซื้อขายไฟฟ้าและไอน้ำ
เพื่อให้สามารถปฏิบัติตามสัญญาต่อไปได้ ทำให้บริษัทมีความเสี่ยงในเรื่องนี้ค่อนข้างต่ำ

ความเสี่ยงด้านปัญหาสิ่งแวดล้อม

นับตั้งแต่เริ่มดำเนินการ
บริษัทให้ความสำคัญกับการตรวจติดตามและควบคุมผลกระทบสิ่งแวดล้อมจากการผลิต
จนส่งผลให้โรงไฟฟ้าของบริษัทได้รับรางวัล
“สถานประกอบการที่ปฏิบัติตามมาตรการลดผลกระทบสิ่งแวดล้อม
ตามข้อกำหนดรายงานการวิเคราะห์ผลกระทบสิ่งแวดล้อมดีเด่น โครงการประเภทโรงไฟฟ้า
ประจำปี พ.ศ. 2543” เมื่อวันที่ 20 กันยายน 2543 จากสำนักงานนโยบายและแผนสิ่งแวดล้อม
กระทรวงวิทยาศาสตร์ เทคโนโลยีและสิ่งแวดล้อม และได้รับการรับรองระบบคุณภาพตามมาตรฐาน
ISO 14001 จาก สถาบันสิ่งแวดล้อมไทย เมื่อวันที่ 2 กุมภาพันธ์ 2545

การติดตามมาตรการลดผลกระทบและติดตามตรวจสอบคุณภาพสิ่งแวดล้อม
โรงไฟฟ้าพลังความร้อนร่วมของบริษัท มีการดำเนินการอย่างต่อเนื่อง โดยบริษัท อีสเทิร์น
ไทยคอนซัลติ้ง 1992 จำกัด เป็นผู้สรุปผลและจัดทำรายงาน
เสนอต่อสำนักงานนโยบายและสิ่งแวดล้อม สำนักงานอุตสาหกรรม จังหวัดชลบุรีเป็นประจำทุก 6
เดือน

การที่บริษัทมีมาตรการและการดำเนินการป้องกันผลกระทบต่อคุณภาพสิ่งแวดล้อมที่ดีอย่างต่อเนื่อง
ทำให้บริษัทไม่มีความเสี่ยงด้านปัญหาสิ่งแวดล้อม
ที่อาจเป็นเหตุทำให้การปฏิบัติการของโรงไฟฟ้าของบริษัทต้องหยุดชะงัก
หรืออาจมีเหตุต้องเสียค่าใช้จ่ายในการปรับปรุงคุณภาพของสิ่งแวดล้อมสูง